Асквш 1970 январь а 6 атшын Пицунда апны дйытI ужвы Апсны ахьыз зрыпшдзауа, адуней сцена айачIва, «ахьапщ сопрано» Герзмава Хибла. Амузыка нчвахъвыта зща йалу амузыкантква рщардагIв драпшта ауи дансабийыз йгIашIарышвта аршIыйара тшадылкIылтI: ашва лхIвун, фортепиано дасуан. Хибла Гагра амузыка апхьарта дыцIата дапхьатI, уадыргIвана Согъвым йтагылу амузыка училища дыцIалын ауаъа фортепиано классла дгIалгатI.
АшвахIвагIв лгIадзныргылра апны алшара дууын Пицунда апны й-Х-хауа асквшышв агIан йыруыхваз ахрам зквтаз амузыка культура. ЙалкIгIата, араъа ауи дпхIвыспачкIвынта щардала дгIайлун орган шхIвачвауа даздзыргIвырныс, йалкIгIата араъа акIвпI ауи йбергьльыз артистква щардагIвыта йъалбуз. Зынгьи Хибла йылгвалахун дорганистхарныс. Зща амузыка алалыз апхIвыспа шIа швабыж йлылстI лани лаби анылхъышвтI. 16 сквша ахIа дгьыртамызтI лан данпсы, лабагьи гIвысквша акIвпI дъадзанайхыз ауи амщтахь. Хибла йшгIалгвалашвахуазла, йчмазагIвыз лан дылхьпшуан ауи згIвачвгьа шлыдыз, дшгIахъымшвалуаш лымдыруата. ЙалкIгIата ауат асквшква рагIан акIвпI, йшылдырхуала, лбжьы тшангIахънатIы.
«Сан адуней дыквцIуашта сгвы гьмгIвузтI… Ауи лдуней анылхIваджь сбжьы тшгIаунащттI… ХьыгIакI схъыста ауи йгIахъшахъыцIызшва. Йгьсыздырам йалкIгIата сан данпсы амщтахь закIву сбжьы ангIаунащт, ауи Анчва заджвыкI йакIвзапI йыздыруа».
Герзмава Хибла
Ашвъаква йгIархъыху афильм-портрет «Йбергьльу аопера ашвахIвагIвчва. Герзмава Хибла. АнцIрала йабгу абзибара»
Герзмава Хибла
© melody.su
Согъвым амузыка училища апедагог Бумбуриди Жозефина лпны Герзмава Хибла ашвахIварала йапхъахауа апхьарасахIатква дырхъыстI. Асквш 1989 агIан Герзмава Москва аконсерватория дыцIалуата дахIврала архъвыхраква лкIытI. Араъа ауи йларыпхьагIвын РСФСР (Россия Совет Федерация Социалист Республика – аредакция ррытаразга) ауагIа рартистка Масленникова Ирина йгьи Россия апны гIатгара зму артистка Арефьева Евгения.
Данапхьуз йгIашIарышвта Хибла ашвахIварала адуней анкъвакъвраква дрылалуан. Апхъапхъа ауи гвы анлырт Италия акъала Буссето анкъвакъвра «Верди быжьква» апны йхпахауа агыларта анылкIы амщтахь акIвпI, уадыргIвана йгIвбахауа агылартаква лкIытI Римский-Корсаков йыхьызла Санкт-Петербург апны йгьи Франсиско Виньяс йыхьызла Барселона апны йакIвшуз анкъвакъвраква рпны.
Бумбуриди Жозефина
© apsnyteka.org
Масленникова Ирина
© kino-teatr.ru
Арефьева Евгения
© stanmus
Гвыргъьахъв ду лызпшуан ашвахIвагIв шIа асквш 1994 агIан Москва йакIвшуз Чайковский Пётр Илья йпа йыхьызла йакIвшуз Адуней анкъвакъвра апны. Сквшы 24 ахIа йыртамыз Герзмава Хибла анкъвакъвра апны йылхIватI аитальян композитор Россини йопера «Севиль цирюльник» йгIалхыз Розина лария йгьи аурышв композитор Римский-Корсаков Николай йопера «АсхьырчIвачIва» йгIалхыз АсхьырчIвачIва лария. Анкъвакъвра апны Герзмава Хибла лгIахъвмарра шIырпшыра змам гIаншара джьащахъвахатI, ажюригьи апхъала йынкъврымгуз ацIас гIандыршатI. Анкъвакъвра акIвшауищтара йапхъахауата Гран-при Хибла йылквнадыргатI, ауи апхъалагьи амщтахьгьи Гран-при датша заджвгьи йгьйыквдмыршватI. АшвахIвагIв лынхара-бзазара апны ари артшхъвага магIны ду азылбауата, датша закIы йапшымкIва даргвышхватI.
Герзмава Хибла
© Герзмава Хибла йылзыхътIу асайт
Асквш 1995 агIан Герзмава Хибла Станиславский К.С. йгьи Немирович-Данченко В.И. рыхьызква нкъвызгауа Москва амузыка театр дашвахIвагIв хъадахатI. УахьчIва йъагIадзазгьи йара ари аъанатIала араъа дынхитI. Датша театр щарда ддрайгвун, атеатр Дугьи рылата, ауаса лтеатр дазцIабыргта дгIанхатI. Ажурналистква данрынйауа атеатр лара лунагIва йашIлырпшитI йгьи кIьыдата йгIалылкIгIитI лыршIыйара бзазара апны ауи аунашвачпагIв Титель Александр йалацIара шдуу.
«ЗаманкI уынха йауаштI Метрополитен-опера йа Ковент-Гарден рпны. Ауаса зынгьи йгьгIасымтахъхатI ауаъа сгIанхарныс. Ауи датша дунейпI, ауаъа ауагIа датшапI. Спсы йгIаснахIвитI: сара сыхъазла рыцIа йагъьпI уакъыль ухътызцауа амегаполис Москва. Арыла асамолёт стачIвата сцришта Апсны гIвсахIаткIла сзынадзуштI, араъа йсызпшитI, бзи сырбитI, араъа сквшкъомкI цIитIта йакIвшитI хIфестиваль «Герзмава Хибла швгIалрайгвитI…»
Герзмава Хибла
МчбжьигIадзапхьадза йгIацIцIуа агазет «АрцIабыргракви агIаншаракви» аинтервью йгIалхпI
Герзмава Хибла
© jazzmap
Герзмава Хибла Мюзетта лтурасыла Джакомо Пуччини йопера «Богема» апны дгIахъвмаритI
© megabook
«Гофман йлокIква»
© Семёнова Лена, Станиславский К.С. йгьи Немирович-Данченко В.И. рыхьызква нкъвызгауа Москва амузыка театр
«Аопера. Аджаз. Аблюз»
© Черноус Олег, Станиславский К.С. йгьи Немирович-Данченко В.И. рыхьызква нкъвызгауа Москва амузыка театр
Хибла лара алирика рыцIа йлыквыргIапста йылпхьадзитI. Лрепертуар турас щардала йалапI, ауат йрылапI Глинка йопера «Руслан йгьи Людмила» апны Людмила лтурасы, Римский-Корсаков йопера «Ахьапщ арыбачкIвын» апны Шамахан апаштахI пхIвыс, Доницетти йопера «Абзибара адзы» апны Адина лтурасы, Верди й-«Тривиата» апны Виолетта лтурасы, Пуччина й-«Богема» апны Мими йгьи Мюзета ртурасква, Моцарт й-«Дон Жуан» апны донна Анна лтурасы, Пуччини й-«Турандот» апны Лю, Верди йопера «Симон Бокканегра» апны Амелия Гимальди ртурасква, датшагьи щарда. Араса йшаъугьи ашвахIвагIв лрепертуар дазсакъуата дадгылитI, зынгьи дгьгIахъвмаруам йлыквыргIапсымызшва йылбауа атурасквала.
«Атурасква сызлагIахъвмаруа «сара сыхIвссаква» – хIва срыпхьитI. Рыуа заджв рыцIа дсгвапхауата схIварыквын анахьанат ргвы йасуаштI. Ауат гьапшым, сбжьы йапшымкIва йшгIатыцIуа йагIвызата. Сбжьы сбзазара апны йзхъазу хъацIакI йгIвызата сазыъапI. УзынгIалра, узачважвара, уызхIвара атахъу, зымгвапхараква щарду йапшта. Сбжьы ауи акIвпI йшаъу… ЙкIьыду къральыгIвакI йагIвызапI хIва йауаштI».
Герзмава Хибла
Ашвъаква йгIархъыху афильм-портрет «Йбергьльу аопера ашвахIвагIвчва. Герзмава Хибла. АнцIрала йабгу абзибара»
Асквш 2001 агIан Герзмава Хибла Апсны апны йгIанлыршатI «Герзмава Хибла швгIалрайгвитI…» зхьзу афестиваль. Ауи ансисквша дахIврала йакIвшитI, агеографиягьи тшауацIнахтI. Асквш 2014 агIан афестиваль аконцертква Москва апны йакIвшатI, й-ХIV-хауа афестиваль Вена йтагылу Музикферайн асцена апны йгIахъыртIын Нью-Йорк йтагылу Карнеги-холлдза йгIамдатI, ауаъа йхъыргIвахтI. Й-XVI-хауа йгьи й-XVII-хауа афестивальква Швейцария Санкт-Моритц къала апны йакIвшатI. Афестиваль акIвшауищтара ауи йалан адуней музыка апны зыхьыз дута йбергьльу аршIыйагIвчва. Ауат йрыуапI Спиваков Владимир, Образцова Елена, Мацуев Денис, Абдразаков Ильдар, Дебора Браун, датшагьи щардагIвы. СквшкъомкI рурала тшйымпсахуата аконцертква акIвйыршун азъазарадыгIв Бэлза Святослав. Афестиваль Апсны амузыка бзибагIвчва йалкIгIу магIны ду азырбитI, йшпакIву ухIварыквын Герзмава Хибла ансисквша лцришта йгIалдитI йагъьу амузыкантква, йагъьу амузыка программа адылгалитI.
Афестиваль «Герзмава Хибла швгIалрайгвитI...» Апсыуа драма театр асцена апны, Согъвым, асквш 2017
© АгIвдза Наала
Left
Right
«Афестиваль «Герзмава Хибла швгIалрайгвитI…» ангIанша йапхъахауа амшква рпны йгIашIарышвта шIырпшыра змам хI-Хибла лыршIыйара бзи йызбауа зымгIвагьи ауи ргватра азынадырхатI. Жвыхвсквша руацIа афестиваль Апсны абзазагIвчва тенгьызкI аъара йнадзауа лахIвара пшдза щарда гIарыланацIатI. Айсра йгIалцIгIвацаз Апсны абзазагIвчва рыхъазла афестиваль культура гIаншара дууын».
Арсалия Эльвира
Й-ХV-хауа афестиваль ангIахъыртIуаз Апсны акультура йгьи атурых-культура тынха рминистр лгIачважвара йгIалхпI, асквш 2016, август мыз
Хибла лыхьыз апсыуа бызшвала йгIаныцIитI «зылаква хьапщу», ацIбацIбагIвчвагьи щарда цIуата йлыпхьитI Россия «ахьапщ сопрано» – хIва. Асквш 2001 агIан ауи йагъьу ашвахIвагIвта дгIалыркIгIан йылквнадыргатI атеатр согIат «Хьапщ Орфей». Асквш 2006 агIан йгIалквнадыргатI ачIахIныгIва хьзы «Апсны ауагIа рартист», ауи йащтагIайуата – «Россия ауагIа рартист». Асквш 2010 агIан Герзмава Хибла Россия атеатр дуней апны зымгIва рацкIыс йхIагIу асогIат «Хьапщ маска» гIалыквшватI - Гаэтано Доницетти йспектакль «Лючия ди Ламмермур» апны Лючия лтурасыла лгIахъвмарща хвы аквырцIауата. Арежиссёр Шапиро Адольф ауи Станиславский К.С. йгьи Немирович-Данченко В.И. рыхьызква нкъвызгауа Москва амузыка театр асцена апны йанйыргылуаз Лючия лтурасыла йгIахъвмаруаш кандидатурата йымаз Герзмава Хибла заджвыкI лакIвын.
«Ауи цIбакIгьи рыцIбамкIва лфыр йылзалхыз аруладакви афиоритуракви лхIватI, ауи йахъазымкIва Лючия ллахIвара нархарата йамаз адзыргIври азцIабыргри зхцIараз атурасы зынзаджвыкIгьи йгьацалымкIтI. Тандем гIальамат щаквгылтI лара лтураси, абзибара йамаз Эдгардо (Аюшеев Чингис) йтураси, абжьагIвы-диннкъвгагIв Раймондо (Ульянов Дмитрий) йтураси рквтала. Збыжьква хъацIа-хъацIа мыта йгIатыцIуаз, лахIварала йырчвыз ауат рпартияква Герзмава лсопрано пшка хъгалра айауата йгIадырнахватI».
Витвицкая Наталья
Атеатр цIбацIбагIв
Асквш 2010 Герзмава Хибла лыршIыйара сквшква уыла йгIацIалуата йгIарылкIкIгIатI. «Хьапщ маска» йахъазымкIва ауи датшагьи гIвыртшхъвага дукI гIалыквшватI – Россия аопера согIат Casta Diva йгьи акультури азъазари рпны лгIатгараква йыргIарбагаз акъральыгIва йырчIвым йапхъахауа асогIат «Триумф».
Герзмава Хибла адунейла йагъьу амузыка театрква рсцена апны дгIахъвмаруан. Йапхъахауа гIвымакъраль театрта ауи лталант йаргъарыз Лондон йтагылу а-ПаштахI театр «Ковент-Гарден» акIвпI. Ауи асцена апны асквш 2008 агIан Герзмава Чайковский йопера «Онегин Евгений» гIадырбауата Татьяна лтурасыла дгIахъвмартI. Ари адебют ауи аъарала йгIалыдахIвын йащтагIайуаз асквш йара ари асцена апны Пуччини йспектакль «Богема» афыр Мими лтурасыла датагIахъвмархтI.
«АгIвыма къральква рпны ашва ансхIвауа ауралагьи джьауапкIра ду сыласхIвитI, йшпакIву ухIварыквын хIкъраль ахьызла сгIахъвмаритI, ауи апха гIасхчара атахъыпI. Метрополитен-опера, Ковент-Гарден йгIакIыдырцIауа сафишаква рпны йаныпI сара Россия сшауу, ауаса съайыз Апсны апны шакIву – ауыгьи сара сыхъазла магIны ду амапI. Уыщайдза ъану тшазудырра атахъыпI. АшвахIвагIв лыщайдза ъагIаджвыквылуа анылхъаштылхра ауи гьтамамым йгьи гвасрапI».
Герзмава Хибла
МчбжьигIадзапхьадза йгIацIцIуа агазет «АрцIабыргракви агIаншаракви» аинтервью йгIалхпI, асквш 2016
Асквш 2010 октябрь мыз агIан Хибла йапхъахауата Нью-Йорк аопера театр «Метрополитен-опера» асцена апны дгIахъвмартI – Оффенбах йыргылыз «Гофман йлокIква» апны Антония лпартия лхIвауата. ЙащтагIайуаз асквшква рурала арат атеатрква рпны апартия хъадаква лхIварныс ахъазла щардала ддрайгвауа йалагатI. Асквш 2015 агIан лцри театр - Станиславский К.С. йгьи Немирович-Данченко В.И. рыхьызква нкъвызгауа Москва амузыка театр амщтахь «Метрополитен-опера» асцена апны Герзмава лкомпакт-диск «Аурышв ашвахIвагIвчва рвокал абаркIыракви рроманскви» апрезентация акIвлыршатI йгьи Россия аопера ашвахIвагIвчва зымгIва драпхъата араъа дахIврала автограф-сессия адылгалтI. Герзмава Хибла дебют ъалымаз, дахIврала дъагIахъвмарыз асценаква йрыуапI Милан йтагылу аопера театр «Ла Скала», Вена акъральыгIва опера, Флоренция йтагылу атеатр «Комунале», Париж йтагылу Елисей рхъаква ртеатр, датшагьи щарда.
Асквш 2011 сентябрь мыз агIан Герзмава лыршIыйара Париж аргъаритI. Париж аопера апны ауи дебют злалымаз Моцарт йопера «Тит йгвчIагIвра» йалу Вителия лпартия акIвын.
Герзмава Хибла
© Герзмава Хибла йылзыхътIу асайт
«Вителия – Моцарт йгIанйыршаз йрыуата сара йапхъахауата йсхIваз партия пхатшапI. Ауи тшазсрыхIазыруата АпхъанчIви Рим атурых йгIаквчважвауа литература щарда срыпхьатI, аимператор Тит Флавий унашва аничпуз азаман йазынархата. Ауаса араъа йхъадаз Моцарт ймузыка ахIагIара акIвын, ауи «асюжет йахъагылазшва» акIвын йшаъаз. Сара Париж санцуз йссырдырыз апартия йгьахъазымызтI, атурасы абгата йсрыхIазырхьан. Арежиссёр йыхъазлагьи адирижёр йыхъазлагьи йара йапхъахуз атшазрыхIазырра айззара апны щарда гвынгIвырахатI».
Герзмава Хибла
Апортал operanews.ru ринтервью йгIалхпI
Асквш 2012 агIан Оффенбах йопера «Гофман йлокIква» андыргылуаз Герзмава Хибла хтурасыкIла дгIахъвмарын ауи зкъару аквхъата ймачIдзу агIахъвмарыгIвчва рсатыр далалтI. Хибла луыжвгIанчIвиква йрыуата ауи апш лшара гIазырбаз анамыца опера ашвахIвагIв Дамрау Диана йылхъазыпI, ауыгьи Бавария опера асцена апны дара ауат атурасквала дгIахъвмартI.
Герзмава Хибла
© Герзмава Хибла йылзыхътIу асайт
ЙалкIгIата Герзмава Хибла лакIвпI йызквнадыргаз асквш 2014 февраль мыз агIан Сочи апны Агъын Олимпия хъвмарраква анхъыргIвахуаз ахъвыхI «АгIапын агIвоу» даквчIвата «Олимпия вальс» лхIварныс.
Герзмава Хибла
© Ваан Павел, Семенюк Леонид
«Олимпиада анхъыргIвах йащтагIайуаз атшын сани саби рнышвынтара сазцан рхъадасаква сщщуан, ба расхIвуан, швабыж сшырзыразу расхIвуан. Сшхъвыцуала, ауатгьи гвыргъьузарын сара сыхъазла. Сара сани саби ауралагьи пхызла йсызгIайитI сбзазара апны магIны зму закI ангIаншауа асхъан. Сара сапхъанчIви аъахIыльчва зынгьи йгьсхъаштылуам, зъара сквшы цIуайа ауат гIасцхърагIауищтара, ауралагьи йсыдзхъагылата йгIамгIвайситI… ХIыщайдзаква, хIпсадгьыл – арат ракIвпI зымгIва рацкIыс магIны змата хIара йхIыму…».
Герзмава Хибла
МчбжьигIадзапхьадза йгIацIцIуа агазет «АрцIабыргракви агIаншаракви» аинтервью йгIалхпI
Асквш 2014 агIан йгIаншищтара йахъыцIуа асквш 50 зыртлапIуз «Мелодия» фирма йцIыхъвахауа асквш 20 руацIа йапхъахауата аопера классика знархару адиск гIацIырщттI. Адиск анцIара йазалхта Россия АкъральыгIва филармония оркестр лзасуамцара Герзмава Хибла йылхIватI Моцарт, Беллини, Верди, Доницетти йгьи Россини рарияква.
Асквш 2016 лыртшхъвага къом йрылахIауата йатаркIвах «Хьапщ маска» лызгIанагтI - Станиславский К.С. йгьи Немирович-Данченко В.И. рыхьызква нкъвызгауа Москва амузыка театр асцена апны арежиссёр Титель Александр йыргылыз Керубини йспектакль «Медея» афыр Медея лтурасыла лгIахъвмарща хвы аквырцIауата. Медея лтурасы артистка швабыж йлылсыз атурасква йрыуапI. Йшаъула, Медея аргонавтква йгIарыквчважвауа апхъанчIви урым мифология йалу Колхида дапаштахI пхIапI. АпхъанчIви заман КолхидахIва йзпхьуз Апсны акIвын, датшата йухIвушызтын апхъанчIви урым мифология агIаншараква ъакIвшуз ашвахIвагIв лпсадгьыл апны акIвын, ауаса апхъанчIви заман агIан.
Л.Керубини йопера «Медея» «Герзмава Хибла швгIалрайгвитI..» фестиваль апны, Согъвым, асквш 2016
© Авидзба Наала
Left
Right
“
«Медея аспектакль апны чвгьара гIалныпщитI, ауаса дгьчвгьахагIвым. Ъахвтан квайчIва лшвызтIхIва, бампIагIва гIалнымпщуата – ду-ду тшгIалырбауата акIвпI Герзмава Хибла ауи лтурасыла дшгIахъвмарыз. Ауи л-Медея лпны йапхъахауа абжьы йгIашIарышвта амакъым рыцIа-рыцIа йаквыргъвгъвахауа йымгIвайситI, уадыргIвана агIвадыгь йагIвызата тшгIахънатIитI, алащцара утанахIвитI йпшдзадзу аколоратураква, удыргъаруамцара мчыта тшауацIырхитI, абыжьгьи зынла тшапсахитI, асцена апны йгIадмырбауа асабиква рщра апны йаннадзара афальцет йазцитI. Ауаса йгвынгIвырахитI лсабиква анылщра амщтахь Медея ларгьи штшылщхуаш. Бзибарадъа, азылахьрагIвацала дшзымбзазуш тшазылдыруата».
«Россия газет» аспектакль «Медея» йгIаквчважвауата
Й-XV-хуз аюбилей фестиваль «Герзмава Хибла швгIалрайгвитI...» акIвшауата ауи абзазара йалалыжьтI рахIа йхIаракIдзаз лгвала – Керубини йопера «Медея» аргылра. Лгвала ахъвдаквылщтра ахъазла Апсны йлыцгIалгтI лтеатр, атруппа шабгу, аргылчIв адекорацияква. Аопера Апсны акъала хъада адзтшпы апны йгIадырбун, ауаса ацIыхъвадза йнадырдзарныс гьрылымшатI. Йапхъахуз акт амщтахь зынла Согъвым йгIахъагылтI аквашуа мчдза. АгIахъвмарра Чанба йыхьыз нкъвызгауа Апсыуа драма театр асцена апны йнадырдзахра атахъхатI.
«Ясони сари хIдуэт хIхIвагIвацатI акIвын квашуакI гIаджвыквлын, адзыр амашинаква хъдзцалуан. Ауаъа асквш 1995 йгIашIарышвта кIаразын араса йгIаквата йгьрымдырхуазтI. Датшата йухIвушызтын Апсны шабгу тынчдзан, Instagram апынгьи араса йансцIатI: «Амшын тшармуртатуа йдзыргIвуан». Саргьи ауи сазхъвыцитI. Апсны апны хIуасаражвква йгIасархIвуан, Медея араъа йхIвара гьатахъымзапIхIва. Йара ауи атурасы баргвыпI, аргылчIв амщтахь швабыж сгIапсадза саъапI, къарута йсыму зымгIва сыцIнахитI ауи атурасы».
Герзмава Хибла
«Культура» канал ателебара атра «Энигма. Герзмава Хибла» йгIалхпI
Асквш 2017 мартI мыз агIан Хибла йапхъахауата Милан атеатр «Ла Скала» апны дгIахъвмартI йхъаду атурасыла – Болейн Анна лтурасыла – йара араса йзхьзу Гаэтано Доницетти йопера апны. Мари-Луиз Бишофберже йлыргылыз аопера «Анна Болейн» апремьера «Ла Скала» апны йцIыхъвахауа асквш 35 руацIа йапхъахауата йгIадырбатI. Ауи апхъала йцIыхъвахауата асквш 1982 агIан ари аопера апны Анна лтурасыла «Ла Скала» асцена йгIаквылыз аопера ашвахIвагIв ду Монсератт Кабалье лакIвын.
ЙалкIгIата ашвахIвагIв бзи йылбитI аджаз музыка. Аконцертква рпны, афестивальква рпны Хибла щардала йылхIвитI аклассика ршIыйара джаз квпшырала йаныргIалта. Абари анархарала акIвпI йалкIгIата Герзмава Хибла дызларыцынхауа йбергьльу амузыкант Крамер Даниил, Окунь Яков йджаз трио, апианист Мацуев Денис, Америка йауу ашвахIвагIв Дебора Браун, йбергьльу аджазмен Гаранян Георгий, датшагьи щардагIвы. Аджаз музыка щардата йалапI ашвахIвагIв бзи дызбауа апшыгIвчва йыргвапхауа апрограмма «Аопера. Аджаз. Аблюз».
АшвахIвагIв лрепертуар йалапI ауагIа рашваквагьи. ЙджьащахъвапI, ауаса агIвымакъральква рпны ашвахIвагIв ауагIа напIасра ауырала йызлагIалыхIвауа йалкIгIата апсыуа ашваква дрыквгIацапахта йаталхIвахырныс акIвпI.
«Аджаз музыка ссабихъа йгIашIарышвта йсыцгIамгIвайситI. Сара саншIаз ауралагьи классика музыкагIваца саздзыргIвуанхIва гьсзыхIвушым, ауи гьцIабыргым. Пицунда апны хIтгIачва зымгIвагьи музыка бзи йырбун. Быжь щардала йаквшвауата ашва хIхIвалун - сан лахьылагьи саба йахьылагьи сабадучва сыцта, хIазычпатагьи акIвын йшхIхIвуз. Ауи акIвпI швабыж йгIасцхърагIаз <…>. Пшдзата йаныргIалыз амузыка абжьы ауралагьи хIунагIва апны йгун».
Герзмава Хибла
«Культура» канал ателебара атра «Энигма. Герзмава Хибла» йгIалхпI
Герзмава Хибла Апсны йауу, талант зму ашвахIвагIв шIаква цхърагIара рзыгIанлыршитI. ЧкIвынргIа щардала йгIахъвмаритI йадылгалуа афестивальква рпны, щардала лара Хиблагьи ауат дрыцгIаквлитI асцена. Ауи цхърагIара ду дылрайдзитI Гагра къала йтагылу лцри музыка апхьарта, Согъвым йтагылу амузыка училища, Очамчыра йтагылу алицей-интернат. Йгьызным афестивальква рагIан йгIазыркIкIыз ахча Апсны акультура нхартаква ртахъыраква йанрыквылрыдзуаз.
Герзмава Хибла
© Герзмава Хибла йылзыхътIу асайт
Герзмава Хибла «хьырчIвачIва» – йапшым ажурналкви анахьанат агIацIщтракви бзи йырбауа дгIвычIвгIвыспI. ЩардагIвы аъапI ауи зымгIвалагьи бзи дырбауата, йылшIпшуата. Ларгьи йгьцIалкIуам амаль лымата амода штшапсахуа лгватра шазынарху, агIарбартаква дшцалауа. Ауи зымгIвалагьи швапха гIазхъылхуа турых зхъырхIвгIауа Мария Каллас лакIвпI.
“
«Ауи (Хибла – аредакция ррытаразга) Москва апны ахъаз йагъьу дгьсопраногIвацам, – астиль апны араъа иконата йырпхьадзауа дрыуазаджвыпI, ауагIа ауи йлыздзыргIвгIвацауата гьакIвым дшаъу, – ауралагьи зчгIвычаща гIальамат зынгIалдзауа апхIвыс пшдза дырбарныс ртахъыпI. VOGUE ахъазла сурат анылхъырхуа лхъатачIв стилистгьи длыцпI, йцIыхъвахауата йгIаншаз азкIкIраква йгIарылху Carolina Herrera йгьи Halston ръахвтанквала йырчву лшвындыкъварагьи лымазлитI. Нью-Йорк апны лъахвтанква рыуа азакIы анадзара абгата йщаквгылныс дащтата зуыс йазъазадзу Эррера лхъатала дгIалцхърагIатI. Анахьани бзи йылбауа аъахвтанкI Москва апны джьауапкIра ду зпщылаз концерткI апхъала гIвымшкI ахIа аъахымкIва Терехов Александр йылзидзахтI. Датшагьи ауи лъахвтанква зылрыдзахуа дрыуапI Назарян Вардуи. Хибла шIыцра щарда йыргIаджвыквцIагIву допера ашвахIвагIвыпI, ауи магIны ззылбауа лбжьы йгьахъазым, агIахъвмарща апшдзарагьи, аналькъвыт-нальмас тлапIаква ркIазкIазрагьи, асцена йангIалуа аныкъваща пшдзагьи, актёр ъазарагьи лгватра ду рзынархапI».
Vogue Russia ажурналист Ходнев Сергей
«Йара турасыкI апны йалата йгIарбапI аталант, йджьащахъву, зыда аъам, уызгIвымсхыз апшдзара. Йгьи ауи атурасы хьзыта йамапI Герзмава Хибла».
Кобахия Батал
Апсны акультура йгьи атурых-культура тынха рминистр йтарагылагIв
Атекст автор – Капба Арифа, абильд-редактор – АгIвдза Наала, аредактор – Солдатенкова Ольга, аредактор хъада – Лазба Амина